+

|  |  |
| --- | --- |
| Antimobbestrategi |  |

|  |
| --- |
|  |
|  |
| vordingborg.dkk |

|  |
| --- |
| **Vordingborg Kommune**Østerbro 24720 Præstø |

Antimobbestrategi

Udgivet af Vordingborg Kommune

Udarbejdet af: Afdeling for Skoler, PPR og Forebyggelse.

**INDHOLDSFORTEGNELSE**

Indhold

[1. Formål 4](#_Toc499734062)

[2. Målsætning 4](#_Toc499734063)

[3. Definition 4](#_Toc499734064)

[4. Forebyggelse 6](#_Toc499734065)

[5. HåndTERING af mobbesager 6](#_Toc499734066)

[6. Klager over håndtering af mobbesager 8](#_Toc499734067)

# Formål

Formålet med antimobbestrategien er at sikre, at alle børn har det godt ved at forebygge mobning, og ved at sætte hurtigt ind i de situationer, hvor mobning opstår.

Problemerne skal løses hvor de opstår, og målet med antimobbestrategien er at give kommunens skoler og skoleklubber et redskab til at hjælpe børn i fastlåste situationer og mønstre til nye muligheder i fællesskabet. Alle har et ansvar for - og del i - denne indsats, og det forebyggende arbejde er en løbende proces. Det er ikke først, når tingene går skævt, at der skal sættes ind.

Antimobbesstrategien er godkendt den 5. december 2017.

# Målsætning

Målsætningen med antimobbestrategien er, at ingen aktivt eller stiltiende accepterer mobning.

Mobning kan kun finde sted med gruppens accept og er dermed et problem, der vedrører alle: Mobbere, ofre og passive. I Vordingborg Kommune ønsker vi at skabe et miljø, hvor både børn og voksne er glade for at være på deres skole, hvor alle har respekt for hinanden og hvor alle mødes med forventninger om at de kan noget og har betydning i sig selv og i læringsfællesskabet.

Det er vigtigt, at alle elever ved, at de altid kan henvende sig til enhver voksen, hvs de oplever mobning på egne eller andres vegne.

**DIGITAL MOBNING**

Mobning finder i stigende grad også sted på de digitale medier. Hvis handlinger på de digitale medier opfattes som sårende eller nedværdigende, er det mobning. Ligeledes er det mobning, når mobbeofferet ikke er i stand til at beskytte sig. Digital mobning er kendetegnet ved at den foregår, også når man selv har slukket sin mobil, så billeder mv. meget hurtigt spredes.

# Definition

Mobning er individuelt oplevet, men foregår altid i en social kontekst.

Det, der af den ene kan opfattes som godmodigt drilleri, kan af den anden opfattes som mobning. Dansk Center for Undervisningsmiljø (DCUM) har defineret 8 tegn på mobning, som kan bruges til at pejle sig ind på den komplekse situation, som mobning ofte foregår i.

**8 TEGN PÅ MOBNING:**

**NÅR DRILLERI IKKE LÆNGERE ER FOR SJOV**

- Når drilleriet ikke længere er karakteriseret med at være gensidigt, kærligt eller sjovt for begge parter.

- Når drilleriet ikke længere forekommer i enkeltstående og spontane situationer.

- Når drilleriet har til formål at ekskludere en eller flere personer fra fællesskabet.

**NÅR KONKLIKTER IKKE LÆNGERE KAN LØSES**

- Når parterne ikke er ligeværdige og de involverede ikke kan motiveres til at finde en løsning på problemet.

- Når konflikten er personfikseret og ikke handler om en given sag.

- Når konflikten har til formål at ekskludere en eller flere personer fra fællesskabet.

**NÅR UDSTØDELSESHANDLINGER BLIVER SYSTEMATISKE**

- Når udstødelseshandlingerne er systematiske og ikke enkeltstående hændelser.

- Når de uhensigtsmæssige handlinger ofte går ud over de samme personer.

- Når udstødelseshandlingerne bærer præg af eksklusion eller ydmygelse.

**NÅR FÆLLESSKABET ER PRÆGET AF UTRYGHED**

- Når fællesskabet tidligere har været præget af mobbemønstre.

- Når der er en generel anspændthed mellem eleverne.

- Når eleverne i gruppen holder øje med hinanden.

**NÅR FÆLLESSKABET HAR LAV TOLERENCETÆRSKEL**

- Når der ikke er plads til forskellighed i gruppen.

- Når fællesskaberne ikke har noget positivt at samles om.

- Når tonen blandt eleverne generel er hård.

**NÅR FÆLLESSKABET MANGLER EMPATI**

- Når elevgruppen er præget af manglende medlidenhed og bliver ligeglade med offeret.

- Når nedværdigende handlinger accepteres i elevgruppen.

**NÅR FÆLEESSKABET ER PRÆGET AF MAGT-UBALANCE**

- Når det er socialt accepteret at en eller flere personer er mindre værd end de andre.

- Når der er udpræget magt-ubalance i fællesskabet.

**NÅR FÆLEESSKABET ER PRÆGET AF ENSOMHED**

- Når elever ofte opholder sig for sig selv og går alene rundt.

- Når elever holder sig tilbage både socialt og fagligt.

# Forebyggelse

Det kræver en rummelig skolekultur og løbende opmærksomhed at forebygge mobning. Det skal være legalt for alle at sige fra over for dårlig opførsel, krænkende handlinger og udelukkelse på vegne af sig selv eller andre.

**FÆLLES HOLDNINGER TIL AT MØDE KONFLIKTER ÅBENT OG LØSE DEM**

- Ved ansatsen til drillerier bør skolens voksne gribe ind i forhold til situationen og f.eks. spørge ind til, om alle involverede parter finder drillerierne i orden.

- Et godt forældresamarbejde – og at børnene véd, at det er der - er vigtigt for trivsel i klasserne. At forældregruppen kender hinanden, gør det nemmere at kontakte hinanden ved eventuelle udfordringer og indgå̊ i dialog. Derudover har forældre også et ansvar for sociale arrangementer (f.eks. legegrupper og spisegrupper) og for spilleregler i klassen.

**FÆLLES DEBAT OM HVAD UNDERVISNING OG MOBNING ER**

- Afhængigt af årgang, kan det i samarbejde med skolens trivselscoach tages op i klassen, hvordan man kan sige fra på en ordentlig måde, hvordan man skaber bedre betingelser for trivsel og hvor grænserne for digital mobning går. Der er mange spørgsmål man kan stille, f.eks.: Hvilken klasse vil vi gerne være? Hvilke spilleregler har vi for samvær og omgangsform? Hvordan sikrer vi at alle er en del af fællesskabet? Hvordan hjælper vi bedst hinanden? Hvordan siger vi til og fra og modtager et afslag? Hvad gør vi hvis nogen mobber?

- Ligeledes kan der arrangeres værdi- og trivselsdage, udarbejdes klasseregler for omgangsform med videre.

**FÆLLES HOLDNING TIL AT FOKUSERE PÅ ELEVERNES RESSOURCER FREM FOR MANGLER**

- Skole og skoleklub kan prioritere at have sociale og faglige arrangementer på tværs af klasser og årgange. Det kan f.eks. være i form af tværsuger og venskabsklasser (læsemakker). Ligeledes er udflugter og lejrskoler medvirkende til at eleverne kommer ud af de vante rammer og ser hinanden i andre kontekster, hvilket giver mulighed for, at nye relationer kan opstå eller at tidligere venskaber kan genfindes.

# HåndTERING af mobbesager

En effektiv indsats mod mobning er flersidig og kræver samarbejde.

Alle på skolen bør vide, hvordan skolen reagerer på henvendelser, episoder eller mistanke om mobning. Det anbefales, at antimobbestrategien tages op på lærermøde og i klassen på klassemøder, således at den er synlig og kendt af alle på skolen.

Skolen bør løbende vurdere, om der er afsat de nødvendige ressourcer og kompetencer til at skabe trivsel, respekt og tryghed på skolen.

På Vordingborg Kommunes intranet findes en skabelon til en handleplan, som med fordel kan udfyldes i forbindelse med håndtering af en konkret mobbesag.

**LEDELSEN**

Skolelederen går ind i konkrete sager, når det skønnes hensigtsmæssigt, og vurderer, om der er tale om en mobbesag.

Skolelederen taler med relevante ansatte på skolen omkring situationen og bør altid involvere berørte forældre og elever i hvordan sagen løses.

Ifølge lovgivningen er det skolelederens ansvar mundtligt eller skriftligt at kvittere for henvendelsen omkring mobbesituationen. Er det en elev, der har klaget over mobning, skal forældre også modtage en kvittering.

Det anbefales, at skolen skriftligt kvitterer for henvendelsen og derudover nedskriver handlingsforløb, overvejelser, sagsgang samt aftaler med berørte forældre og elever (mobber og offer).

Det er ligeledes lovmæssigt bestemt, at skoleleder - gerne i samarbejde med personalet – skal

sørge for, at der med det samme iværksættes her-og-nu-initiativer for at stoppe mobningen.

Dernæst skal skolelederens sikre, at der inden for 10 hverdage efter at klagen er modtaget af skolen eller administrationen, etableres en handlingsplan, der beskriver, hvilke foranstaltninger der sættes i værk på den korte og lange bane, for at bringe mobningen til ophør.

Da klagen kan indgå til en medarbejder på skolen, til administrationen eller andre, er det vigtigt at få overblik over forløbet, indtil klagen er kommet skolelederen i hænde, så denne kan leve op til forpligtelsen om at iværksætte en handlingsplan inden for de første 10 hverdage.

Skolelederen er ansvarlig for at forældremyndighedsindehavere og berørte elever orienteres om her-og-nu-initiativer og handlingsplan.

**PERSONALET**

Har man som ansat på skolen kendskab til eller mistanke om en mobbesag, skal man altid gå til skolelederen med dette i form af en mundtlig eller skriftlig redegørelse.

I samarbejde med skoleder drøftes ansvars- og opgavefordeling ift. håndtering af mobbesagen.

Lærere og pædagoger deltager i arbejdet omkring formulering af handleplan.

Derudover kan opgaverne indbefatte samtale med den der bliver mobbet, den/de der mobber, de tavse, opfølgning i klassen og dialog med forældre. Opgaver kan ligeledes indebære mundtlig eller skriftlig orientering til lærerteam, kontakt til skoleklub, etablering af konfliktmæling og involvering af trivselscoach.

**ELEVERNE**Hvis et barn har det dårligt eller oplever at andre har det dårligt, er det vigtigt at fortælle det til en medarbejder på skolen, som man har tillid til. Det er vigtigt at børnene ved, at de kan være åbne og ærlige omkring situationen, og at de kan tale med deres forældre eller en ven om situationen.

Elevrådet kan gå ind i arbejdet omkring trivsel og skolens holdning til mobning.

**FORÆLDRENE**Forældre er en aktiv ressource, som har indflydelse på deres barns skolegang og er aktivt deltagende i skolens udvikling. Det er vigtigt, at forældre samarbejder med skolen og bakker op om skolen. F.eks. ved at deltager i skolens arrangementer, forældremøder og have en god kontakt til de andre forældre i klassen.

Ligeledes er det væsentligt, at forældrene hjemme taler med deres børn om mobning. Og at de ved, at de bør kontakte en medarbejder på skolen og fortælle om situationen, hvis de får kendskab til eller har mistanke om, at et barn mobbes.

# Klager over håndtering af mobbesager

Kan en elev og/eller dennes forældre og skolen ikke blive enige om hvorvidt en klage er håndteret korrekt, eller fortsætter problemerne med mobning på trods af at skolen har iværksat initiativer til at bringe mobningen til ophør, er det muligt at klage over skolens håndtering af forløbet.

Man kan klage mundtligt eller skriftligt. På kommunens hjemmeside og intranet kan man hente skemaer for henholdsvis elever samt forældre og skolens personale, som kan være en støtte, så man får alle de nødvendige oplysninger med.

Ifølge lovgivningen er det kommunalbestyrelsens ansvar, at klager håndteres korrekt.

I Vordingborg Kommune har kommunalbestyrelsen delegeret ansvaret til skoleområdet således, at det i første omgang er skolelederen på den pågældende skole, der skal håndtere klagen over skolens håndtering af en mobbesag:

**HVIS SKOLELEDEREN GIVER KLAGER HELT ELLER DELVIST MEDHOLD**

Hvis skolelederen giver klager helt eller delvist medhold i klagen, skal skolen revidere handlingsplanen og sætte yderligere initiativer i gang, for at bringe mobningen til ophør.

**HVIS SKOLELEDEREN IKKE GIVER KLAGER HELT ELLER DELVIDT MEDHOLD**

Hvis skolelederen ikke giver klager helt eller delvist medhold i klagen, skal skoleleder sende klagen videre til skolechefen, som derefter skal beslutte, om klager skal have helt eller delvist medhold i klagen.

- Skoleleder skal enten mundtligt eller skriftligt kvittere for modtagelse af klagen og notere den efter almindelige regler.

- Hvis det er en elev, der har klaget, skal forældremyndighedsindehavere tillige modtage en kvittering.

- Når klagesagen er tilstrækkeligt oplyst, og forældre og barn (efter alder og modenhed) samt øvrige parter er blevet inddraget, skal det besluttes om klager gives medhold, delvist medhold eller ikke medhold.

**HVIS SKOLECHEFEN GIVER KLAGER HELT ELLER DELVIST MEDHOLD**

Hvis skolechefen giver klager helt eller delvist medhold i klagen, skal skolen revidere handlingsplanen og sætte yderligere initiativer i gang, for at bringe mobningen til ophør.

- For at der er tale om et medhold, skal forældrene tillige mundtligt eller skriftligt erklære sig tilfredse med vurderingen.

- Hvis ikke eleven/forældrene er enige i, at deres klagepunkter er tilstrækkeligt imødekommet, kan de anmode om at klagen sendes videre til den nationale klageinstans mod mobning, som er etableret under DCUM. Det er skolechefens ansvar at klagen sendes videre.

- For at der er tale om et delvist medhold, skal elev/forældre give udtryk for at være tilfredse med/enige i beslutningen om de indsatser, skolen vil iværksætte og skolen skal derpå sørge for at indsatserne bliver sat i værk.

- Hvis elev/forældre fortsat er uenige i/utilfredse med vurderingen, skal skolechef sende klagen videre til den nationale klageinstans mod mobning, som herefter vil tage stilling til om skolen har gjort nok, og hvad der yderligere skal ske.

**HVIS SKOLECHEFEN IKKE GIVER KLAGER HELT ELLER DELVIST MEDHOLD**

Hvis skolechefen ikke giver klager helt eller delvist medhold i klagen, skal skolechefen sende klagen videre til den nationale klageinstans mod mobning.

- Klageinstansen kan modtage klager, der sendes fra både skolen, skolechef og elever/forældremyndighedsindehavere.

- Klagen skal indeholde alle sagens relevante dokumenter. Klageinstansen kan anmode om fremsendelse af yderligere oplysninger eller sagsakter.

- Det særlige indbringelsesskema til klager, som fremgår af kommunens hjemmeside, skal bruges.

- Klageinstansen vil vurdere klagen og træffe skriftlig afgørelse herom.

- Hvis klageinstansen finder, at skolen ikke har overholdt lovens handlingspligter, kan den udstede påbud til kommunalbestyrelsen. Et påbud indebærer at de initiativer, som påbuddet lyder på, skal igangsættes. Et påbud vil ofte indebære, at skolen skal dokumentere indsatsen. Efterlever skolen ikke påbuddet, vil klageinstansen kunne anmode de kommunale tilsynsmyndigheder, i første omgang statsforvaltningen om at påse at påbuddet efterleves. Statsforvaltningen kan i yderste konsekvens træffe afgørelse om, at skolen skal betale tvangsbøder.

Skolechefen er ansvarlig for at Børne-, Unge- og Familieudvalget kvartalsvist gives en samlet orientering om antallet af klager på skoleområdet. Skolechefen er ligeledes ansvarlig for, at

Børne-, Unge- og Familieudvalget løbende orienteres om de klager, der sendes videre til den nationale klageinstans mod mobning.

|  |
| --- |
| **Vordingborg Kommune**Postboks 200Østerbro 24720 PræstøTlf. 55 36 36 36 |